สวัสดีสงกรานต์ครับเพื่อนๆวงในทุกคน ขอให้มีความสุขมากๆและเดินทางปลอดภัยครับ ส่วนปีนี้ผมก็ลงใต้กลับมาขอพรจากพ่อแม่ภรรยาผมและญาติพี่น้องที่บ้านชุมพรเช่นเคยครับ

ขอเริ่มต้นการรีวิวตามร้านรายทางที่ผมแวะกินที่ร้านนี้ก่อนเลย ร้านข้าวแกงแม่ล้วน อำเภอเขาย้อย จ.เพชรบุรี ซึ่งที่จังหวัดเพชรบุรีนอกเหนือจะขึ้นชื่อเรื่องขนมหวานอย่างหม้อแกงแล้ว ก็ยังมีร้านข้าวแกง อร่อยๆหลายร้านด้วยครับ

ร้านข้าวแกงแม่ล้วน อยู่ริมถนนเพชรเกษมขาเข้าตัวเมืองเพชรบุรี ก่อนถึงทางขึ้นเขาย้อยครับ ถ้ามาจากกรุงเทพฯเลยสามแยกวังมะนาวมาขาลงใต้ จะเห็นมีป้ายบอกข้างทางมาตลอดริมถนน หาง่าย ไม่หลง

ร้านนี้มีที่จอดรถรองรับลูกค้าที่มาใช้บริการจำนวนมากบริเวณหน้าร้านครับ ภายในร้านทำเป็นลักษณะศูนย์อาหาร ดูกว้างขวาง นั่งสบายดี ระบบการสั่งอาหารเราก็เดินไปเลือกที่ตู้วางถาดอาหารที่เรียงยาว 3 ตู้ จะสั่งเป็นราดข้าวหรือใส่แยกเป็นกับก็ได้ ไลน์อาหารพวกแกงกับข้าวดูให้เลือกเยอะดี มีซุ้มขายก๋วยเตี๋ยวสำหรับคนเบื่อข้าวด้วย และซุ้มน้ำดื่มอีกฝั่งนึงข้างๆ พอสั่งข้าวราดแกงเสร็จก็เดินไปจ่ายเงินที่โต๊ะตรงกลางร้านพร้อมรับอาวุธ (ช้อน-ส้อม)

ราคาอาหาร
• ราดข้าว 1 อย่าง 25 บาท
• ราดข้าว 2 อย่าง 30 บาท
• ราดข้าว 3 อย่าง 40-50 บาท

ตามความเห็นผม
• รสชาติอาหาร ครั้งนี้มากัน 2 คน สั่งราดข้าว 2 อย่าง 2 จาน ที่สั่งก็มียำปลากระป๋อง กากหมูผัดพริกขิง ชอบเมนูหลังมากกว่า อร่อยดีครับ รสชาติเข้มข้น กรอบ ทานคู่ข้าวสวยอร่อย

• ตอนที่ผมไปทานช่วงประมาณบ่าย 3 อาหารรู้สึกว่าไม่ค่อยอุ่นเท่าไหร่ครับ น่าจะทำไว้ซักพักแล้ว ถ้าไปตอนที่ทำปรุงสุกใหม่ๆ ร้อนๆ จะเยี่ยมมาก

• ความสะอาด ผมว่าอยู่ในเกณฑ์ดีเลย เห็นเค้าทำความสะอาดช้อน ส้อม เช็ดสะอาด เวลาไปจ่ายเงินครับ เค้ามีป้ายบอกเน้นที่ร้านเลยว่า "อาหารอร่อยอย่างเดียวไม่พอต้องสะอาดด้วย"

สรุปโดยรวม ผมว่าร้านนี้เหมาะสำหรับนักเดินทางที่ต้องการทานอะไรแบบเร่งด่วน รสชาติใช้ได้ ราคาสบายกระเป๋า นั่งสบาย สะดวก สะอาด ขอให้ 3 ดาวแล้วกันครับ ตามมาตรฐาน
